આ યોજના અંગે વાત કરતાં પ્રાણીસંગ્રહાલયના ડાયરેક્ટર ડૉ. આર. કે. સાહુ કહે છે, “આ યોજના શરૂ કરવાનો મુખ્ય હેતુ મનુષ્યને પ્રાણી-પક્ષીની નજીક લાવવાનો હતો. ફાસ્ટ લાઇફમાં કોઈ વ્યક્તિ પાસે પશુ-પક્ષી ઉછેરવાનો સમય હોતો નથી. તેમાં પણ હાથી, વાઘ, સિંહ જેવાં જંગલી પ્રાણીઓ કે સાપ જેવા સરિસૃપો તો કોઈ પાળે પણ નહીં. આવી યોજનાથી જીવ દત્તક લઈને પ્રાણીપ્રેમીઓ પોતાનો શોખ પૂરો કરે છે. આ યોજના શરૂ થઈ ત્યારથી અત્યાર સુધીમાં ૨૦૮ પ્રાણીપ્રેમીઓએ ૨૯૮ જીવ દત્તક લીધા છે. જે જીવનો નિભાવખર્ચ ઓછો હોય તેવા જીવોને સૌથી વધુ દત્તક લેવાય છે.”